ટી-સિરીઝે પોતાનાં જૂનાં સુપરહિટ ગીતોને રીમિક્સ કરીને ફરીથી વેચવાનો ગુલશનકુમારના વખતનો જૂનો ધંધો સ્ટાર્ટ કર્યો છે. આ વખતે મહેશ ભટ્ટની ‘સડક’ ફિલ્મના મસ્ત ગીત ‘તુમ્હેં અપના બનાને કી કસમ ખાઈ હૈ’નો વારો કાઢ્યો છે (જોકે ‘સડક’નું એ સૉન્ગ પણ મૂળ પાકિસ્તાની ગીત ‘ચલે તો કટ હી જાએગા સફર આહિસ્તા આહિસ્તા’ની કૉપી હતું એ જસ્ટ જાણ ખાતર), પરંતુ અગાઉના વખતની માસૂમિયતને ઠેકાણે અહીં હળાહળ વલ્ગૅરિટી જ ઠપકારી દેવામાં આવી છે. એ સિવાય આ ફિલ્મમાં ચચ્ચાર સંગીતકારો હોવા છતાં અરમાન મલિકે ગાયેલું ‘વજહ તુમ હો’ ગીત જ સાંભળવા જેવું બન્યું છે (એનુંય પિક્ચરાઇઝેશન તો ઇરૉટિક જ છે). બાકીનાં અત્યંત કંગાળ ગીતો ફિલ્મના કૉફિનમાં ખીલા ખોડવાથી વિશેષ કશું જ કામ નથી કરતાં. એમાંય ‘લવ ટુ હેટ યુ’ ગીતમાં તો એક ઠેકાણે એવા શબ્દો છે કે સ્ક્રીનમાં જઈને ઊંધા હાથની અડબોથ મારવાની ઇચ્છા થઈ આવે.